amanoisuno/poet huggingface dataset:
過晉陽宮 李隆基
緬想封唐處，實惟建國初。俯察伊晉野，仰觀乃參虛。井邑龍斯躍，城池鳳翔餘。林塘猶沛澤，台榭宛舊居。運革祚中否，時遷命茲符。顧循承丕構，怵惕多憂虞。尚恐威不逮，複慮化未孚。豈徒勞轍跡，所期訓戎車。習俗問黎人，親巡慰裏閭。永言念成功，頌德臨康衢。長懷經綸日，歎息履庭隅。艱難安可忘，欲去良踟躕。
行次成皋途經先聖擒建德之所緬思功業感而賦詩 李隆基
有隋政昏虐，群雄已交爭。先聖按劍起，叱吒風雲生。飲馬河洛竭，作氣嵩華驚。克敵睿圖就，擒俘帝道亨。顧慚嗣寶曆，恭承天下平。幸過翦鯨地，感慕神且英。
校獵義成喜逢大雪率題九韻以示群官 李隆基
弧矢威天下，旌旗遊近縣。一面施鳥羅，三驅教人戰。暮雲成積雪，曉色開行殿。皓然原隰同，不覺林野變。北風勇士馬，東日華組練。觸地銀獐出，連山縞鹿見。月兔落高矰，星狼下急箭。既欣盈尺兆，複憶磻溪便。歲豐將遇賢，俱荷皇天眷。
賜諸州刺史以題座右 李隆基
眷言思共理，鑒夢想維良。猗歟此推擇，聲績著周行。賢能既俟進，黎獻實佇康。視人當如子，愛人亦如傷。講學試誦論，阡陌勸耕桑。虛譽不可飾，清知不可忘。求名跡易見，安貞德自彰。訟獄必以情，教民貴有常。恤惸且存老，撫弱複綏強。勉哉各祗命，知予眷萬方。
送忠州太守康昭遠等 李隆基
端拱臨中樞，緬懷共予理。不有台閣英，孰振循良美。分符侯甸內，拜手明庭裏。誓節期飲冰，調人方導水。嘉聲馳九牧，惠化光千祀。時雨侔昔賢，芳猷貫前史。佇爾頌中和，吾將令卿士。
送李邕之任滑臺 李隆基
漢家重東郡，宛彼白馬津。黎庶既蕃殖，臨之勞近臣。遠別初首路，今行方及春。課成應第一，良牧爾當仁。
端午三殿宴群臣探得神字 李隆基
五月符天數，五音調夏鈞。舊來傳五日，無事不稱神。穴枕通靈氣，長絲續命人。四時花競巧，九子粽爭新。方殿臨華節，圓宮宴雅臣。進對一言重，遒文六義陳。股肱良足詠，風化可還淳。
溫湯對雪 李隆基
北風吹同雲，同雲飛白雪。白雪乍回散，同雲何慘烈。未見溫泉冰，寧知火井滅。表瑞良在茲，庶幾可怡悅。
登蒲州逍遙樓 李隆基
長榆息烽火，高柳靜風塵。卜征巡九洛，展豫出三秦。昔是潛龍地，今為上理辰。時平乘道泰，聊賞遇年春。黃河分地絡，飛觀接天津。一覽遺芳翰，千載肅如神。
經河上公廟 李隆基
昔聞有耆叟，河上獨遺榮。跡與塵囂隔，心將道德並。詎以天地累，寧為寵辱驚。矯然翔寥廓，如何屈堅貞。玄玄妙門啟，肅肅祠宇清。冥漠無先後，那能紀姓名。
過王濬墓 李隆基
吳國分牛鬥，晉室命龍驤。受任敵已滅，策勳名不彰。居美未盡善，矜功徒自傷。長戟今何在，孤墳此路傍。不觀松柏茂，空餘荊棘場。歎嗟懸劍隴，誰識夢刀祥。
初入秦川路逢寒食 李隆基
洛陽芳樹映天津，灞岸垂楊窣地新。直為經過行處樂，不知虛度兩京春。去年餘閏今春早，曙色和風著花草。可憐寒食與清明，光輝並在長安道。自從關路入秦川，爭道何人不戲鞭。公子途中妨蹴鞠，佳人馬上廢秋千。渭水長橋今欲渡，蔥蔥漸見新豐樹。遠看驪岫入雲霄，預想湯池起煙霧。煙霧氛氳水殿開，暫拂香輪歸去來。今歲清明行已晚，明年寒食更相陪。
春臺望 李隆基
暇景屬三春，高臺聊四望。目極千里際，山川一何壯。太華見重岩，終南分疊嶂。郊原紛綺錯，參差多異狀。佳氣滿通溝，遲步入綺樓。初鶯一一鳴紅樹，歸雁雙雙去綠洲。太液池中下黃鶴，昆明水上映牽牛。聞道漢家全盛日，別館離宮趣非一。甘泉逶迤亙明光，五柞連延接未央。周廬徼道縱橫轉，飛閣回軒左右長。須念作勞居者逸，勿言我後焉能恤。為想雄豪壯柏梁，何如儉陋卑茅室。陽烏黯黯向山沉，夕鳥喧喧入上林。薄暮賞餘回步輦，還念中人罷百金。
過大哥宅探得歌字韻 李隆基
魯衛情先重，親賢愛轉多。冕旒豐暇日，乘景暫經過。戚裏申高宴，平臺奏雅歌。複尋為善樂，方驗保山河。
同玉真公主過大哥山池 李隆基
地有招賢處，人傳樂善名。鶩池臨九達，龍岫對層城。桂月先秋冷，蘋風向晚清。鳳樓遙可見，仿佛玉簫聲。
經鄒魯祭孔子而歎之 李隆基
夫子何為者，棲棲一代中。地猶鄹氏邑，宅即魯王宮。歎鳳嗟身否，傷麟怨道窮。今看兩楹奠，當與夢時同。
惟此溫泉是稱愈疾豈予獨受其福思與兆人共之乗暇巡遊乃言其志 李隆基
桂殿與山連，蘭湯湧自然。陰崖含秀色，溫穀吐潺湲。績為蠲邪著，功因養正宣。願言將億兆，同此共昌延。
旋師喜捷 李隆基
邊服胡塵起，長安漢將飛。龍蛇開陣法，貔虎振軍威。詐虜腦塗地，征夫血染衣。今朝書奏入，明日凱歌歸。
過老子廟 李隆基
仙居懷聖德，靈廟肅神心。草合人蹤斷，塵濃鳥跡深。流沙丹灶沒，關路紫煙沉。獨傷千載後，空餘松柏林。
途次陝州 李隆基
境出三秦外，途分二陝中。山川入虞虢，風俗限西東。樹古棠陰在，耕餘讓畔空。鳴笳從此去，行見洛陽宮。
野次喜雪 李隆基
拂曙辟行宮，寒皋野望通。繁雲低遠岫，飛雪舞長空。賦象恒依物，縈回屢逐風。為知勤恤意，先此示年豐。
送賀知章歸四明 李隆基
遺榮期入道，辭老竟抽簪。豈不惜賢達，其如高尚心。寰中得秘要，方外散幽襟。獨有青門餞，群僚悵別深。
軒遊宮十五夜 李隆基
行邁離秦國，巡方赴洛師。路逢三五夜，春色暗中期。關外長河轉，宮中淑氣遲。歌鐘對明月，不減舊游時。
觀拔河俗戲 李隆基
壯徒恒賈勇，拔拒抵長河。欲練英雄志，須明勝負多。噪齊山岌嶪，氣作水騰波。預期年歲稔，先此樂時和。
同劉晃喜雨 李隆基
節變寒初盡，時和氣已春。繁雲先合寸，膏雨自依旬。颯颯飛平野，霏霏靜暗塵。懸知花葉意，朝夕望中新。
千秋節賜群臣鏡 李隆基
鑄得千秋鏡，光生百煉金。分將賜群後，遇象見清心。臺上冰華澈，窗中月影臨。更銜長綬帶，留意感人深。
賜道士鄧紫陽 李隆基
太乙三門訣，元君六甲符。下傳金版術，上刻玉清書。有美探真士，囊中得秘書。自知三醮後，翊我滅殘胡。
幸蜀西至劍門 李隆基
劍閣橫雲峻，鑾輿出狩回。翠屏千仞合，丹嶂五丁開。灌木縈旗轉，仙雲拂馬來。乘時方在德，嗟爾勒銘才。
答司馬承禎上劍鏡 李隆基
寶照含天地，神劍合陰陽。日月麗光景，星斗裁文章。寫鑒表容質，佩服為身防。從茲一賞玩，永德保齡長。
送趙法師還蜀因名山奠簡 李隆基
道家奠靈簡，自昔仰神仙。真子今將命，蒼生福可傳。江山尋故國，城郭信依然。二室遙相望，雲回洞裏天。
送道士薛季昌還山 李隆基
洞府修真客，衡陽念舊居。將成金闕要，願奉玉清書。雲路三天近，松溪萬籟虛。猶期傳秘訣，來往候仙輿。
送玄同真人李抱朴謁灊山仙祠 李隆基
城闕天中近，蓬瀛海上遙。歸期千載鶴，春至一來朝。采藥逢三秀，餐霞臥九霄。參同如有旨，金鼎待君燒。
春日出苑遊矚 李隆基
三陽麗景早芳辰，四序佳園物候新。梅花百樹障去路，垂柳千條暗回津。鳥飛直為驚風葉，魚沒都由怯岸人。惟願聖主南山壽，何愁不賞萬年春。
春晚宴兩相及禮官麗正殿學士探得風字 李隆基
幹道運無窮，恒將人代工。陰陽調曆象，禮樂報玄穹。介胄清荒外，衣冠佐域中。言談延國輔，詞賦引文雄。野霽伊川綠，郊明鞏樹紅。冕旒多暇景，詩酒會春風。
首夏花萼樓觀群臣宴寧王山亭回樓下又申之以賞樂賦詩 李隆基
今年通閏月，入夏展春輝。樓下風光晚，城隅宴賞歸。九歌揚政要，六舞散朝衣。天喜時相合，人和事不違。禮中推意厚，樂處感心微。別賞陽臺樂，前旬暮雨飛。
同二相已下群官樂遊園宴 李隆基
撰日岩廊暇，需雲宴樂初。萬方朝玉帛，千品會簪裾。地入南山近，城分北斗餘。池塘垂柳密，原隰野花疏。帟幕看逾暗，歌鐘聽自虛。興闌歸騎轉，還奏弼違書。
集賢書院成送張說上集賢學士賜宴得珍字 李隆基
廣學開書院，崇儒引席珍。集賢招袞職，論道命台臣。禮樂沿今古，文章革舊新。獻酬尊俎列，賓主位班陳。節變雲初夏，時移氣尚春。所希光史冊，千載仰茲晨。
王屋山送道士司馬承禎還天台 李隆基
紫府求賢士，清溪祖逸人。江湖與城闕，異跡且殊倫。間有幽棲者，居然厭俗塵。林泉先得性，芝桂欲調神。地道逾稽嶺，天台接海濱。音徽從此間，萬古一芳春。
早度蒲津關 李隆基
鐘鼓嚴更曙，山河野望通。鳴鑾下蒲阪，飛旆入秦中。地險關逾壯，天平鎮尚雄。春來津樹合，月落戍樓空。馬色分朝景，雞聲逐曉風。所希常道泰，非複候繻同。
途經華嶽 李隆基
飭駕去京邑，鳴鸞指洛川。循途經太華，回蹕暫周旋。翠崿留斜影，懸岩冒夕煙。四方皆石壁，五位配金天。仿佛看高掌，依稀聽子先。終當銘歲月，從此記靈仙。
喜雪 李隆基
日觀蔔先征，時巡順物情。風行未備禮，雲密遽飄霙。委樹寒花發，縈空落絮輕。朝如玉已會，庭似月猶明。既睹膚先合，還欣尺有盈。登封何以報，因此謝功成。
幸鳳泉湯 李隆基
西狩觀周俗，南山曆漢宮。薦鮮知路近，省斂覺年豐。陰穀含神爨，湯泉養聖功。益齡仙井合，愈疾醴源通。不重鳴岐鳳，誰矜陳寶雄。願將無限澤，沾沐眾心同。
南出雀鼠谷答張說 李隆基
雷出應幹象，風行順國人。川途猶在晉，車馬漸歸秦。背陝關山險，橫汾鼓吹頻。草依陽穀變，花待北岩春。聞有鵷鸞客，清詞雅調新。求音思欲報，心跡竟難陳。
賜崔日知往潞州 李隆基
潞國開新府，壺關寵舊林。妙旌循吏德，持悅庶氓心。禮樂中朝貴，神明列郡欽。揚風非贈扇，易俗是張琴。藩鎮謳謠滿，行宮雨露深。會書丞相策，先賜潁川金。
為趙法師別造精院過院賦詩 李隆基
宗師心物外，為道運虛舟。不戀岩泉賞，來從宮禁遊。探玄知幾歲，習靜更宜秋。煙樹辨朝色，風湍聞夜流。坐朝繁聽覽，尋勝在清幽。欲廣無為化，因茲庶可求。
端午 李隆基
端午臨中夏，時清日複長。鹽梅已佐鼎，曲糵且傳觴。事古人留跡，年深縷積長。當軒知槿茂，向水覺蘆香。億兆同歸壽，群公共保昌。忠貞如不替，貽厥後昆芳。
春中興慶宮酺宴 李隆基
九達長安道，三陽別館春。還將聽朝暇，回作豫遊晨。不戰要荒服，無刑禮樂新。合酺覃土宇，歡宴接群臣。玉斝飛千日，瓊筵薦八珍。舞衣雲曳影，歌扇月開輪。伐鼓魚龍雜，撞鐘角抵陳。曲終酣興晚，須有醉歸人。
千秋節宴 李隆基
蘭殿千秋節，稱名萬壽觴。風傳率土慶，日表繼天祥。玉宇開花萼，宮縣動會昌。衣冠白鷺下，帟幕翠雲長。獻遺成新俗，朝儀入舊章。月銜花綬鏡，露綴彩絲囊。處處祠田祖，年年宴杖鄉。深思一德事，小獲萬人康。
左丞相說右丞相璟太子少傅乾曜同日上官命宴東堂賜詩 李隆基
赤帝收三傑，黃軒舉二臣。由來丞相重，分掌國之鈞。我有握中璧，雙飛席上珍。子房推道要，仲子訝風神。複輟台衡老，將為調護人。鵷鸞同拜日，車騎擁行塵。樂聚南宮宴，觴連北斗醇。俾予成百揆，垂拱問彝倫。
早登太行山中言志 李隆基
清蹕度河陽，凝笳上太行。火龍明鳥道，鐵騎繞羊腸。白霧埋陰壑，丹霞助曉光。澗泉含宿凍，山木帶餘霜。野老茅為屋，樵人薜作裳。宣風問耆艾，敦俗勸耕桑。涼德慚先哲，徽猷慕昔皇。不因今展義，何以冒垂堂。
平胡 李隆基
雜虜忽倡狂，無何敢亂常。羽書朝繼入，烽火夜相望。將出凶門勇，兵因死地強。蒙輪皆突騎，按劍盡鷹揚。鼓角雄山野，龍蛇入戰場。流膏潤沙漠，濺血染鋒鋩。霧掃清玄塞，雲開靜朔方。武功今已立，文德愧前王。
遊興慶宮作 李隆基
代邸青門右，離宮紫陌陲。庭如過沛日，水若渡江時。綺觀連雞岫，朱樓接雁池。從來敦棣萼，今此茂荊枝。萬葉傳餘慶，千年志不移。憑軒聊屬目，輕輦共追隨。務本方崇訓，相輝保羽儀。時康俗易漸，德薄政難施。鼓吹迎飛蓋，弦歌送羽卮。所希覃率土，孝弟一同規。
送張說巡邊 李隆基
端拱複垂裳，長懷禦遠方。股肱申教義，戈劍靖要荒。命將綏邊服，雄圖出廟堂。三台入武帳，八座起文昌。寶胄匡韓主，華宗輔漢王。茂先慚博物，平子謝文章。盡節恢時佐，輸誠禦寇場。三軍臨朔野，駟馬即戎行。鼓吹威夷狄，旌軒溢洛陽。雲台先著美，今日更貽芳。
餞王晙巡邊 李隆基
振武威荒服，揚文肅遠墟。金壇申將禮，玉節授軍符。免胄三方外，銜刀萬里餘。昔時吳會靜，今日虜庭虛。分閫仍推轂，援桴且訓車。風揚旌旆遠，雨洗甲兵初。坐見臺階謐，行聞襖祲除。檄來雖插羽，箭去亦飛書。舟楫功須著，鹽梅望匪疏。不應陳七德，欲使化先敷。
巡省途次上黨舊宮賦 李隆基
三千初擊浪，九萬欲摶空。天地猶驚否，陰陽始遇蒙。存貞期曆試，佐貳佇昭融。多謝時康理，良慚實賴功。長懷問鼎氣，夙負拔山雄。不學劉琨舞，先歌漢祖風。英髦既包括，豪傑自牢籠。人事一朝異，謳歌四海同。如何昔朱邸，今此作離宮。雁沼澄瀾翠，猿岩落照紅。小山秋桂馥，長阪舊蘭叢。即是淹留處，乘歡樂未窮。
潼關口號 李隆基
河曲回千里，關門限二京。所嗟非恃德，設險到天平。
千秋節賜群臣鏡 李隆基
瑞露垂花綬，寒冰澈寶輪。對茲臺上月，聊以慶佳辰。
續薛令之題壁 李隆基
啄木觜距長，鳳凰羽毛短。苦嫌松桂寒，任逐桑榆暖。
送胡真師還西山 李隆基
仙客厭人間，孤雲比性閑。話離情未已，煙水萬重山。
過大哥山池題石壁 李隆基
澄潭皎鏡石崔巍，萬壑千岩暗綠苔。林亭自有幽貞趣，況複秋深爽氣來。
題梅妃畫真 李隆基
憶昔嬌妃在紫宸，鉛華不禦得天真。霜綃雖似當時態，爭奈嬌波不顧人。
鶺鴒頌 李隆基
伊我軒宮，奇樹青蔥，藹周廬兮。冒霜停雪，以茂以悅，恣卷舒兮。連枝同榮，吐綠含英，曜春初兮。蓐收禦節，寒露微結，氣清虛兮。桂宮蘭殿，唯所息宴，棲雍渠兮。行搖飛鳴，急難有情，情有餘兮。顧惟德涼，夙夜兢惶，慚化疏兮。上之所教，下之所效，實在予兮。天倫之性，魯衛分政，親賢居兮。爰遊爰處，爰笑爰語，巡庭除兮。觀此翔禽，以悅我心，良史書兮。
傀儡吟 李隆基
刻木牽絲作老翁，雞皮鶴發與真同。須臾弄罷寂無事，還似人生一夢中。
句 李隆基
昔見漳濱臥，言將人事違。今逢慶誕日，猶謂學仙歸。棠棣花重發，鴒原鳥再飛。德比代雲布，心如晉水清。